La Banda Inmemorial del Rey nº 1 celebra el seu primer concert a Llíria
03 de març de 2019

Llíria va viure ahir una jornada musical inèdita amb el concert de la Unidad de Música del Regimiento de Infantería “Inmemorial del Rey” nº1 del Cuartel General del Ejército. L'agrupació, davall la batuta del tinent coronel músic Juan Bautista Meseguer, va congregar al voltant de 900 persones al teatre de la Banda Primitiva, en la seua primera actuació a la Ciutat de la Música.

El concert va comptar amb la presència del Delegat del Govern a la Comunitat Valenciana, Juan Carlos Fulgencio, l'alcalde Manolo Civera, el general del Comandament de Transmissions i comandant militar de València i Castelló Miguel Ángel Guil, i el director territorial de Presidència de la Generalitat Francisco Molina, entre altres autoritats polítiques i militars.

L'Ajuntament de Llíria va voler aprofitar este concert per a realitzar un homenatge a la gran quantitat de músics professionals del municipi que han integrat o formen part de les plantilles de bandes militars de tota Espanya. A més, l'alcalde Manolo Civera va reconèixer “la gran labor cultural de la Unidad de Música Inmemorial del Rey en la difusió de la música militar espanyola per tota la geografia nacional i també fora de les nostres fronteres”, alhora que va manifestar “la nostra admiració pel paper que exercixen les forces armades en el nostre país”.

La Banda Inmemorial del Rey va oferir un concert en què es va realitzar l'estrena absoluta de l'obra “Dual”, del compositor edetà José Alamá Gil, realitzada per encàrrec de CulturArts a través de Cosicova (associació de compositors simfònics valencians). A més, el programa va donar cabuda a peces d'altres compositors locals, com Juan Vicente Mas Quiles, Juan Manuel Gómez de Edeta, José M. Martín Domingo y Raúl Martín Niñerola.